# **คำประกาศเกี่ยวกับความเป็นส่วนตัว (privacy notice) งานสนับสนุนการวิจัย พัฒนาและวิศวกรรมภาคเอกชน ศูนย์บริหารจัดการเทคโนโลยี สำนักงานพัฒนาวิทยาศาสตร์และเทคโนโลยีแห่งชาติ**

สำนักงานพัฒนาวิทยาศาสตร์และเทคโนโลยีแห่งชาติ (สวทช.) โดยฝ่ายบริการทางการเงินเพื่อนวัตกรรม   
งานสนับสนุนการวิจัย พัฒนาและวิศวกรรมภาคเอกชน (“หน่วยงาน”) เป็นหน่วยงานซึ่งมีภารกิจหลัก ในการสนับสนุนภาคเอกชนให้ลงทุนพัฒนาขีดความสามารถในการทำวิจัย พัฒนา และวิศวกรรมขึ้นภายในองค์กร หรือใช้ประโยชน์จากงานวิจัย พัฒนา และนวัตกรรมของสถาบันวิจัยไทย หรือสถาบันการศึกษาของไทย เพื่อการผลิตเชิงอุตสาหกรรมและ พาณิชยกรรมมากขึ้นต่อไป ผ่านกลไกที่สำคัญ เช่น การรับรองกิจการที่รัฐต้องการสนับสนุน และกิจการที่ประกอบอุตสาหกรรมเป้าหมายเพื่อใช้สิทธิประโยชน์ทางภาษี การรับรองกิจการเพื่อรับสิทธิประโยชน์จากสำนักงานคณะกรรมการส่งเสริมการลงทุน (สกท.) โครงการ Research Gap Fund โครงการเงินกู้ดอกเบี้ยต่ำ และการบริหารเงินบริจาคเข้ากองทุนเพื่อการพัฒนาวิทยาศาสตร์และเทคโนโลยี ซึ่งจะช่วยกระตุ้นให้เกิดการพัฒนาองค์ความรู้และบุคลากรด้านวิทยาศาสตร์และเทคโนโลยีที่มีความสำคัญต่อการพัฒนาเศรษฐกิจและสังคมของประเทศ

หน่วยงาน ให้ความสำคัญอย่างยิ่งต่อการคุ้มครองข้อมูลส่วนบุคคลและการปฏิบัติตามกฎหมายคุ้มครองข้อมูล  
ส่วนบุคคล ทั้งนี้ เพื่อให้ท่านมั่นใจว่าข้อมูลส่วนบุคคลของท่านที่หน่วยงานได้รับจะถูกนำไปใช้ตรงตามวัตถุประสงค์และเป็นไปอย่างถูกต้องตามกฎหมาย หน่วยงานจึงได้จัดทำคำประกาศเกี่ยวกับความเป็นส่วนตัว (privacy notice) ของงานสนับสนุน  
การวิจัย พัฒนาและวิศวกรรมภาคเอกชน (“คำประกาศ”) ฉบับนี้ขึ้น เพื่อแจ้งให้ท่านในฐานะเจ้าของข้อมูลส่วนบุคคลทราบถึงวัตถุประสงค์และรายละเอียดของการเก็บรวบรวม ใช้ และ/หรือ เปิดเผยข้อมูลส่วนบุคคล ตลอดจนสิทธิต่าง ๆ ของท่านตามกฎหมาย

## **คำนิยาม**

“สำนักงาน” หมายถึง สำนักงานพัฒนาวิทยาศาสตร์และเทคโนโลยีแห่งชาติ

“หน่วยงาน” หมายถึง งานสนับสนุนการวิจัย พัฒนาและวิศวกรรมภาคเอกชน ฝ่ายบริการทางการเงินเพื่อนวัตกรรม  
สำนักงานพัฒนาวิทยาศาสตร์และเทคโนโลยีแห่งชาติ

“บริการ” หมายถึง การรับรองกิจการที่รัฐต้องการสนับสนุน และกิจการที่ประกอบอุตสาหกรรมเป้าหมายเพื่อใช้สิทธิประโยชน์ทางภาษี การรับรองกิจการเพื่อรับสิทธิประโยชน์จาก สกท. โครงการ Research Gap Fund โครงการเงินกู้ดอกเบี้ยต่ำ และการบริหารเงินบริจาคเข้ากองทุนเพื่อการพัฒนาวิทยาศาสตร์และเทคโนโลยี

“ข้อมูลส่วนบุคคล” หมายถึง ข้อมูลส่วนบุคคลทั่วไป และข้อมูลส่วนบุคคลอ่อนไหว

“ข้อมูลส่วนบุคคลทั่วไป” หมายถึง ข้อมูลเกี่ยวกับบุคคลซึ่งทำให้สามารถระบุตัวบุคคลนั้นได้ ไม่ว่าทางตรงหรือทางอ้อม แต่ไม่รวมถึงข้อมูลของผู้ถึงแก่กรรมโดยเฉพาะ

“ข้อมูลส่วนบุคคลอ่อนไหว” หมายถึง ข้อมูลที่เป็นเรื่องส่วนบุคคลโดยแท้ของบุคคล แต่มีความละเอียดอ่อนและ  
อาจสุ่มเสี่ยงในการเลือกปฏิบัติอย่างไม่เป็นธรรม

“เจ้าของข้อมูลส่วนบุคคล” หมายถึง ตัวบุคคลที่เป็นเจ้าของข้อมูลส่วนบุคคลนั้น แต่ไม่ใช่กรณีที่บุคคลมีความเป็นเจ้าของข้อมูล (ownership) หรือเป็นผู้สร้างหรือเก็บรวบรวมข้อมูลนั้นเอง โดยเจ้าของข้อมูลส่วนบุคคลนี้จะหมายถึงบุคคลธรรมดาเท่านั้น

“ประมวลผลข้อมูลส่วนบุคคล” หมายถึง เก็บรวบรวม ใช้ และเปิดเผยข้อมูลส่วนบุคคล

## **คำประกาศฉบับนี้ใช้กับใครบ้าง และช่องทางในการเก็บรวบรวมข้อมูลส่วนบุคคล**

### **คำประกาศฉบับนี้ใช้สำหรับท่าน หากท่านเป็นบุคคลประเภทใดประเภทหนึ่งหรือหลายประเภท ดังนี้**

| **ประเภทบุคคลที่อยู่ภายใต้คำประกาศ** | **รายละเอียดและตัวอย่าง** |
| --- | --- |
| ผู้ใช้บริการบุคคลธรรมดา  (“ผู้ใช้บริการบุคคลธรรมดา”) | ผู้ใช้บริการบุคคลธรรมดา เช่น   * ผู้ซึ่งใช้หรือเคยใช้บริการ * ผู้ติดต่อสอบถามข้อมูลบริการ * ผู้ที่รับทราบข้อมูลบริการผ่านช่องทางต่าง ๆ * ผู้ที่ได้รับการเสนอให้ใช้บริการ |
| ผู้ใช้บริการประเภทนิติบุคคลที่มีการดำเนินกิจกรรมกับหน่วยงาน  หรือ  บุคคลธรรมดาที่มีความเกี่ยวข้องกับผู้ใช้บริการนิติบุคคล (“บุคลากรของนิติบุคคล”) | นิติบุคคลที่มีการดำเนินกิจกรรมกับหน่วยงาน หรือบุคคลธรรมดาที่มีความเกี่ยวข้องกับผู้ใช้บริการนิติบุคคล เช่น   * ผู้ถือหุ้น * กรรมการ * ผู้มีอำนาจกระทำการแทน * หุ้นส่วนตัวแทน * พนักงาน เจ้าหน้าที่ และ/หรือ ผู้ที่ได้รับมอบหมาย |
| บุคคลธรรมดาที่มีความเกี่ยวข้องกับการดำเนินกิจกรรมของหน่วยงาน  หรือ  บุคคลธรรมดาที่มีความเกี่ยวข้องกับผู้ใช้บริการ | บุคคลธรรมดาที่เกี่ยวข้องกับการดำเนินกิจกรรมของหน่วยงาน หรือ  บุคคลธรรมดาที่มีความเกี่ยวข้องกับผู้ใช้บริการ เช่น   * ผู้เชี่ยวชาญทางด้านเทคโนโลยีที่เกี่ยวข้องกับบริการ ซึ่งมาจากการมอบหมายของผู้อำนวยการศูนย์แห่งชาติ * คณะกรรมการที่เกี่ยวข้องกับบริการ ตามคำสั่งของ สวทช. * ลูกจ้าง พนักงาน เจ้าหน้าที่ บุคลากร * ผู้ติดต่อ * บุคคลในครอบครัว * บุคคลที่ผู้ใช้บริการแนะนำหรืออ้างอิง * บุคคลอื่นใดที่หน่วยงานอาจได้รับข้อมูลส่วนบุคคลจาก การใช้บริการของผู้ใช้บริการ * บุคคลที่ได้เข้าชมเว็บไซต์ แอปพลิเคชัน หรือบัญชีสื่อสังคมออนไลน์ของหน่วยงาน หรือเข้าใช้บริการที่ทำการของหน่วยงาน |
| บุคคลธรรมดาทั่วไป | บุคคลธรรมดาทั่วไป เช่น บุคคลที่หน่วยงานมีความสัมพันธ์ ปฏิสัมพันธ์ ติดต่อกันโดยประการอื่น หรือให้ข้อมูลส่วนบุคคลกับหน่วยงาน หรือที่หน่วยงานได้รับข้อมูลส่วนบุคคลมาทั้งทางตรง และทางอ้อมไม่ว่าผ่านช่องทางใด |

### **หน่วยงานอาจเก็บรวบรวมข้อมูลส่วนบุคคลของท่านผ่านช่องทาง ดังต่อไปนี้**

(1) ข้อมูลส่วนบุคคลที่ท่านให้ไว้แก่หน่วยงานโดยตรง หรือให้ผ่านหน่วยงาน หรือมีอยู่กับหน่วยงานทั้งที่เกิดจาก  
การใช้บริการ ติดต่อ เข้าร่วมกิจกรรม ค้นหา ผ่านช่องทางให้บริการ และ/หรือ ช่องทางการติดต่อต่าง ๆ ของหน่วยงาน เช่น   
ที่ทำการของหน่วยงาน เว็บไซต์ แอปพลิเคชัน บัญชีสื่อสังคมออนไลน์ของหน่วยงาน จดหมายอิเล็กทรอนิกส์ โทรศัพท์ โทรสาร แบบคำขอ แบบสอบถาม นามบัตร การประชุม อบรม สัมมนา การพบปะ หรือช่องทางอื่นใด

(2) ข้อมูลส่วนบุคคลที่หน่วยงานได้รับจากแหล่งอื่น เช่น หน่วยงานของรัฐ ผู้มีอำนาจหรือมีสิทธิตามกฎหมาย   
บุคคลหรือนิติบุคคลที่มาใช้บริการกับหน่วยงาน (ในฐานะที่ท่านเป็นบุคคลธรรมดาที่มีความเกี่ยวข้องกับการใช้บริการดังกล่าวตามที่ได้กล่าวไว้แล้วข้างต้น) สื่อสังคมออนไลน์ แพลตฟอร์มออนไลน์ของบุคคลภายนอก บุคคลหรือหน่วยงานอื่นใดที่หน่วยงานมีนิติสัมพันธ์ด้วย ตลอดจนแหล่งข้อมูลสาธารณะ เช่น ราชกิจจานุเบกษา

## **ข้อมูลส่วนบุคคลอะไรบ้างที่หน่วยงาน****ประมวลผลข้อมูลส่วนบุคคล**

### **ข้อมูลส่วนบุคคลทั่วไป หมายถึง ข้อมูลเกี่ยวกับบุคคลซึ่งทำให้สามารถระบุตัวบุคคลนั้นได้ ไม่ว่าทางตรงหรือทางอ้อม ดังนี้**

### **บุคคลธรรมดา คือ ผู้ใช้บริการบุคคลธรรมดา บุคคลธรรมดาที่มีความเกี่ยวข้องกับการดำเนินกิจกรรมของหน่วยงานหรือผู้ใช้บริการ และบุคคลธรรมดาทั่วไป**

| **ประเภทของข้อมูล** | **ตัวอย่างข้อมูลที่หน่วยงานเก็บรวบรวม ใช้ และ/หรือเปิดเผย** |
| --- | --- |
| ข้อมูลส่วนตัว | * คำนำหน้าชื่อ ชื่อ นามสกุล * เพศ วันเดือนปีเกิด อายุ * หมายเลขประจำตัวประชาชน หมายเลขประจำตัวผู้เสียภาษีอากร * สถานภาพทางการสมรส สถานภาพครอบครัว จำนวนสมาชิกในครอบครัว และจำนวนบุตร * สัญชาติ ประเทศที่พำนัก * ลายมือชื่อ * ข้อมูลบนเอกสารที่ออกโดยหน่วยงานราชการ (เช่น สำเนาบัตรประจำตัวประชาชน สำเนาหนังสือเดินทาง สำเนาวีซ่า สำเนาใบต่างด้าว สำเนาใบอนุญาตทำงาน สำเนาบัตรประจำตัวข้าราชการ/รัฐวิสาหกิจ สำเนาทะเบียนบ้าน สำเนาสูติบัตร สำเนาใบเปลี่ยนชื่อ สำเนาทะเบียนสมรส สำเนาใบสำคัญหย่า สำเนาใบมรณบัตร สำเนาใบอนุญาตขับขี่รถยนต์ หรือเอกสารที่ใช้ในการระบุและยืนยันตัวตนที่มีลักษณะเดียวกัน) |
| ข้อมูลเพื่อการติดต่อ | * ที่อยู่ตามเอกสารสำคัญ ที่อยู่อาศัยปัจจุบัน และที่อยู่ในประเทศตามสัญชาติ สถานที่ทำงาน * หมายเลขโทรศัพท์ หมายเลขโทรศัพท์เคลื่อนที่ หมายเลขโทรสาร ที่อยู่อีเมล * ชื่อหรือบัญชีเข้าใช้งานสำหรับการติดต่อสื่อสารทางอิเล็กทรอนิกส์หรือสื่อสังคมออนไลน์ต่าง ๆ * หลักฐานการมีถิ่นที่อยู่ในประเทศไทย (สำหรับกรณีชาวต่างชาติ) |
| ข้อมูลการศึกษา การทำงาน และประสบการณ์การทำงาน และความเชี่ยวชาญ | * ข้อมูลวุฒิการศึกษา สาขาวิชา และสถาบันที่สำเร็จการศึกษา * อาชีพและสาขาอาชีพ * ตำแหน่ง อายุงานปัจจุบัน * รายละเอียดงาน ประเภทธุรกิจ * ข้อมูลบนเอกสาร (เช่น สำเนาหนังสือรับรองการสำเร็จการศึกษา  หนังสือเอกสารประวัติการศึกษาและการทำงาน (curriculum vitae: cv) หนังสือเอกสารประวัติการฝึกอบรม สำเนาหนังสือรับรองการผ่านหลักสูตรฝึกอบรม สำเนาหนังสือรับรองการจ้างงาน หรือสำเนาสัญญาจ้างงาน) |
| ข้อมูลความเป็นเจ้าของกิจการ | สัดส่วนการถือหุ้น และ/หรือ ข้อมูลบนเอกสารอื่นใดเพื่อยืนยันการประกอบธุรกิจ (เช่น สัญญาเช่าสถานประกอบกิจการ) |
| ข้อมูลทางการเงินและการใช้บริการ | * เลขที่บัญชีเงินฝาก จำนวนเงินฝาก * ข้อมูลรายได้ แหล่งที่มาของรายได้และรายจ่าย * หลักฐานแสดงรายได้ เอกสารการเดินบัญชีของธนาคาร * งบการเงิน * รายงานของผู้ตรวจสอบบัญชี * เลขประจำตัวผู้เสียภาษีอากรและข้อมูลการเสียภาษีของบุคคล * ข้อมูลการสมัครใช้ช่องทาง และ/หรือ บริการ * รายการเดินบัญชี * ข้อมูลการลงทุน * ประวัติการใช้บริการ * บัญชีชื่อผู้ใช้งานแอปพลิเคชันและรหัสผ่าน |
| ข้อมูลทางเทคนิค อุปกรณ์หรือเครื่องมือ | * ข้อมูลการใช้งานแอปพลิเคชัน * หมายเลขประจำเครื่องคอมพิวเตอร์ * คุกกี้ (Cookies ID) * รหัสประจำอุปกรณ์ (Device ID) * รุ่นและประเภทของอุปกรณ์ เครือข่าย ข้อมูลการเชื่อมต่อ * ล็อก (Log) * ข้อมูลการเข้าสู่ระบบ (Log - in) ระยะเวลาที่เข้าถึง การใช้งานและระยะเวลาการใช้งานแอปพลิเคชันและเว็บไซต์ ประวัติการค้นหา ข้อมูลการเรียกดู * ค่าเขตเวลา (Time zone) และสถานที่ตั้ง (Location Data) * ประเภทและเวอร์ชันของปลั๊กอินเบราว์เซอร์ ระบบปฏิบัติการและแพลตฟอร์ม รวมถึงเทคโนโลยีอื่น ๆ บนอุปกรณ์ที่ท่านใช้ในการเข้าถึงแพลตฟอร์ม * ข้อมูลทางเทคนิคอื่น ๆ จากการใช้งานบนแพลตฟอร์มและระบบปฏิบัติการ |
| ข้อมูลอื่น ๆ | * บันทึกการสื่อสารหรือการโต้ตอบระหว่างท่านกับหน่วยงาน รายละเอียดเรื่องร้องเรียนหรือการออกความเห็น คำขอใช้สิทธิต่าง ๆ ผลประเมินการสำรวจความคิดเห็น บันทึกเสียง ภาพถ่าย ภาพเคลื่อนไหว คลิปบันทึกเสียง บันทึกการสื่อสารผ่าน Log ภาพนิ่งหรือภาพเคลื่อนไหวจากกล้องโทรทัศน์วงจรปิด (CCTV) ข้อมูลบนคำสั่งศาล / ราชกิจจานุเบกษาที่เกี่ยวกับการดำเนินกิจกรรมของผู้ใช้บริการของหน่วยงานหรือเกี่ยวกับการปฏิบัติตามกฎหมายของหน่วยงาน และข้อมูลอื่นใดที่ถือว่าเป็นข้อมูลส่วนบุคคลภายใต้กฎหมายคุ้มครองข้อมูลส่วนบุคคล * ข้อมูลการลงทะเบียนเข้าร่วมกิจกรรมของหน่วยงาน |

### **บุคลากรของนิติบุคคล คือ นิติบุคคลที่มีการดำเนินกิจกรรมกับหน่วยงานหรือบุคคลธรรมดาที่มีความเกี่ยวข้องกับผู้ใช้บริการนิติบุคคล**

| **ประเภทของข้อมูล** | **ตัวอย่างข้อมูลที่หน่วยงานเก็บรวบรวม ใช้ และ/หรือเปิดเผย** |
| --- | --- |
| ข้อมูลส่วนตัว | * คำนำหน้าชื่อ ชื่อ นามสกุล * เพศ วันเดือนปีเกิด อายุ * สถานภาพทางการสมรส ลายมือชื่อ * ข้อมูลบนเอกสารที่ออกโดยหน่วยงานราชการ (เช่น สำเนาบัตรประจำตัวประชาชน สำเนาหนังสือเดินทาง สำเนาวีซ่า สำเนาใบต่างด้าว สำเนาใบอนุญาตทำงาน สำเนาทะเบียนบ้าน หรือเอกสารที่ใช้ในการระบุและยืนยันตัวตนที่มีลักษณะเดียวกัน) |
| ข้อมูลเพื่อการติดต่อ | * ที่อยู่ตามเอกสารสำคัญ ที่อยู่อาศัยปัจจุบัน และที่อยู่ในประเทศตามสัญชาติ สถานที่ทำงาน * หมายเลขโทรศัพท์ หมายเลขโทรศัพท์เคลื่อนที่ หมายเลขโทรสาร ที่อยู่อีเมล |
| ข้อมูลการทำงาน | * อาชีพและสาขาอาชีพ * ตำแหน่ง อายุงานปัจจุบัน * รายละเอียดงาน ประเภทธุรกิจ |
| ข้อมูลที่ปรากฎในเอกสารประกอบการดำเนินกิจกรรม | * หนังสือรับรองบริษัท * หนังสือรับรองอำนาจกรรมการ หรือหุ้นส่วนผู้จัดการ * บัญชีรายชื่อผู้ถือหุ้น * หนังสือมอบอำนาจ * หนังสือจดทะเบียนพาณิชย์ * ประวัติกิจการ * สำเนาโฉนดที่ดินที่ตั้งโรงงานและที่ดินที่เสนอเป็นหลักประกันเงินกู้ * สำเนาใบอนุญาตตั้งโรงงาน * สำเนาบัตรส่งเสริมจากคณะกรรมการส่งเสริมการลงทุน |
| ข้อมูลอื่น ๆ | * ข้อมูลที่มีการเก็บรวบรวม ใช้ และ / หรือเปิดเผยโดยเกี่ยวข้องกับความสัมพันธ์กับหน่วยงาน เช่น ข้อมูลที่นิติบุคคลให้แก่หน่วยงานในสัญญา รายละเอียดเรื่องร้องเรียนหรือการออกความเห็น ผลประเมินการสำรวจความคิดเห็น ข้อมูลการลงทะเบียนเข้าร่วมกิจกรรมของหน่วยงาน |

### **ข้อมูลส่วนบุคคลอ่อนไหว (Sensitive Personal Data)**

ข้อมูลส่วนบุคคลอ่อนไหว หมายถึง ข้อมูลส่วนบุคคลที่กฎหมายกำหนดเป็นการเฉพาะ โดยหน่วยงานไม่มีเจตนา  
ในการเก็บรวบรวมข้อมูลส่วนบุคคลที่ละเอียดอ่อนจากท่าน หากแต่ในบางกรณี หน่วยงานอาจจำเป็นต้องเก็บรวบรวมข้อมูลส่วนบุคคลที่ละเอียดอ่อนจากท่านเพื่อประกอบการให้บริการแก่ท่าน เช่น ศาสนาตามสำเนาบัตรประจำตัวประชาชน หรือ  
เชื้อชาติตามสำเนาหนังสือเดินทางของบางประเทศ ข้อมูลชีวภาพ (biometric) (เช่น ข้อมูลภาพจำลองใบหน้า ข้อมูลจำลองลายนิ้วมือ ข้อมูลลายมือชื่ออิเล็กทรอนิกส์ที่มีการใช้เทคโนโลยีที่นำลักษณะเด่นทางพฤติกรรมของการลงลายมือชื่อดังกล่าวมาใช้สำหรับการพิสูจน์และยืนยันตัวบุคคลที่เป็นผู้ลงลายมือชื่อนั้น) ข้อมูลประวัติอาชญากรรม ข้อมูลสุขภาพ ข้อมูลความพิการ พฤติกรรมทางเพศ เป็นต้น ทั้งนี้ หน่วยงานจะประมวลผลข้อมูลส่วนบุคคลอ่อนไหวต่อเมื่อหน่วยงานได้รับความยินยอม  
โดยชัดแจ้งจากท่าน หรือในกรณีที่หน่วยงานมีความจำเป็นตามกรณีที่กฎหมายอนุญาต โดยจะดำเนินการเป็นคราว ๆ ไป  
เมื่อต้องเก็บรวบรวมข้อมูลส่วนบุคคลอ่อนไหวจากท่าน

### **ข้อมูลส่วนบุคคลของคนไร้ความสามารถ หรือคนเสมือนไร้ความสามารถ**

หน่วยงานไม่มีเจตนาที่จะประมวลผลข้อมูลส่วนบุคคลของคนไร้ความสามารถ หรือคนเสมือนไร้ความสามารถ เว้นแต่หน่วยงานจะได้รับความยินยอมจากผู้ใช้อำนาจปกครอง ผู้อนุบาล ผู้พิทักษ์ หรือการใด ๆ ซึ่งดำเนินการภายใต้ฐานทางกฎหมายอื่น ๆ หากหน่วยงานพบว่าหน่วยงานได้ประมวลผลข้อมูลส่วนบุคคลของคนไร้ความสามารถ หรือคนเสมือน  
ไร้ความสามารถ โดยปราศจากความยินยอมของผู้ใช้อำนาจปกครอง ผู้อนุบาล ผู้พิทักษ์ และไม่สามารถอาศัยฐานทางกฎหมายอื่นได้ หน่วยงานจะดำเนินการลบหรือทำลายข้อมูลส่วนบุคคลนั้น

### **ข้อมูลส่วนบุคคลของบุคคลที่สามอื่นใด**

หากท่านเป็นผู้ให้ข้อมูลส่วนบุคคลของบุคคลที่สามอื่นใด ซึ่งเป็นบุคลากรของนิติบุคคล และ/หรือ ที่เกี่ยวข้องกับท่านแก่หน่วยงาน เช่น ผู้ถือหุ้น กรรมการ ผู้มีอำนาจกระทำการแทน บุคคลในครอบครัว บุคคลอ้างอิง และ/หรือ บุคคลอื่นใดตามเอกสารการดำเนินกิจกรรมของท่าน เป็นต้น ขอให้ท่านโปรดแจ้งให้บุคคลเหล่านั้นทราบเกี่ยวกับรายละเอียดตามคำประกาศฉบับนี้ และขอความยินยอมจากบุคคลเหล่านั้นหากจำเป็น หรือกำหนดฐานทางกฎหมายอื่นเพื่อให้แน่ใจว่าหน่วยงานสามารถเก็บรวบรวม ใช้ และ/หรือ เปิดเผยข้อมูลส่วนบุคคลของบุคคลที่สามเหล่านี้ได้

## **หน่วยงานประมวลผลข้อมูลส่วนบุคคลของท่าน เพื่อวัตถุประสงค์ใดบ้าง**

หน่วยงานจะประมวลผลข้อมูลส่วนบุคคลของท่านเท่าที่จำเป็นภายใต้วัตถุประสงค์อันชอบด้วยกฎหมาย ซึ่งรวมถึงประมวลผลข้อมูลส่วนบุคคลเพื่อการปฏิบัติตามสัญญาซึ่งท่านเป็นคู่สัญญา เพื่อปฏิบัติหน้าที่ตามกฎหมาย เพื่อประโยชน์โดยชอบด้วยกฎหมาย เพื่อดำเนินการตามความยินยอมของท่าน และ/หรือ เพื่อดำเนินการภายใต้ฐานทางกฎหมายอื่น ๆ   
โดยวัตถุประสงค์ประมวลผลข้อมูลส่วนบุคคลตามคำประกาศฉบับนี้ ทั้งนี้ วัตถุประสงค์บางประเภทอาจใช้บังคับกับบางท่าน  
และอาจไม่ใช้บังคับกับบางท่าน โปรดพิจารณาลักษณะวัตถุประสงค์ตามความสัมพันธ์ระหว่างท่านกับหน่วยงานเป็นรายกรณี

### **วัตถุประสงค์ที่อาศัยความยินยอม**

หน่วยงานจะประมวลผลข้อมูลส่วนบุคคลของท่านโดยอาศัยฐานความยินยอม สำหรับวัตถุประสงค์ ดังต่อไปนี้

การประมวลผลข้อมูลส่วนบุคคลอ่อนไหวที่หน่วยงานไม่สามารถอาศัยฐานทางกฎหมายอื่น นอกเหนือจากการขอความยินยอมโดยชัดแจ้งได้ วัตถุประสงค์ดังกล่าว ได้แก่

1. ข้อมูลศาสนา และเชื้อชาติ (ข้อมูลดังกล่าวได้มาจากการเก็บสำเนาบัตรประจำตัวประชาชนหรือสำเนาหนังสือเดินทางของบางประเทศที่หน่วยงานจำเป็นต้องใช้เป็นหลักฐานในการพิสูจน์และยืนยันตัวบุคคลเท่านั้น)
2. ข้อมูลชีวภาพ เพื่อการลงลายมือชื่อ การพิสูจน์และยืนยันตัวบุคคล การให้บริการยืนยันตัวตนทางอิเล็กทรอนิกส์ ของหน่วยงาน

การวิเคราะห์ วิจัย และ/หรือ จัดทำข้อมูลทางสถิติ รวมถึง เพื่อการพัฒนา ปรับปรุงบริการของหน่วยงานที่ต้องอาศัยความยินยอมจากท่านตามกฎหมาย

การดำเนินการทางการตลาด และการนำส่งข้อมูลข่าวสารที่เกี่ยวข้องกับบริการ ที่ต้องอาศัยความยินยอมจากท่านตามกฎหมาย ทั้งนี้ หน่วยงานอาจขอความยินยอมโดยตรงจากท่านเป็นคราว ๆ ไป

### **วัตถุประสงค์ที่อาศัยฐานทางกฎหมายอื่น นอกเหนือจากความยินยอม**

หน่วยงานจะประมวลผลข้อมูลส่วนบุคคลของท่านโดยอาศัยฐานทางกฎหมายอื่น ๆ เท่าที่จำเป็นภายใต้วัตถุประสงค์อันชอบด้วยกฎหมายของหน่วยงาน เช่น เพื่อการปฏิบัติตามสัญญาซึ่งท่านเป็นคู่สัญญาหรือตามที่ท่านร้องขอ เพื่อปฏิบัติหน้าที่ตามกฎหมาย เพื่อประโยชน์โดยชอบด้วยกฎหมาย และ/หรือ เพื่อดำเนินการภายใต้ฐานทางกฎหมายอื่น ๆ สำหรับวัตถุประสงค์ ดังต่อไปนี้

1. การดำเนินการก่อนเข้าทำสัญญากับหน่วยงาน เช่น การให้คำปรึกษา คำแนะนำ และ/หรือ ข้อมูลอื่นใดที่เกี่ยวข้องกับบริการ การวิเคราะห์และประเมินความต้องการของผู้ใช้บริการ การตรวจสอบคุณสมบัติ การตรวจสอบสถานะของผู้ใช้บริการนิติบุคคล การตรวจสอบความถูกต้องของข้อมูลหรือเอกสาร การพิสูจน์และยืนยันตัวบุคคล   
   การตรวจสอบกับรายชื่อบุคคลที่ถูกกำหนดของหน่วยงานบังคับใช้กฎหมายของรัฐ และ/หรือ หน่วยงานทางการ  
   ซึ่งเปิดเผยเป็นการทั่วไปตามที่กฎหมายกำหนด การตรวจสอบการถูกพิทักษ์ทรัพย์หรือความเป็นบุคคลล้มละลาย   
   การ pre - fill ข้อมูลส่วนตัว / ข้อมูลเพื่อการติดต่อของผู้ใช้บริการเพื่อการอำนวยความสะดวกในการใช้บริการ  
   ของหน่วยงาน
2. การดำเนินการใด ๆ ที่เกี่ยวข้องกับการพิจารณาให้บริการต่าง ๆ เช่น การติดต่อสื่อสาร การรับส่งเอกสาร   
   การประมวลผลคำขอและการดำเนินการตามกระบวนการพิจารณาอนุมัติคำขอ การเข้าทำสัญญา ข้อตกลง   
   และ/หรือ นิติกรรมอื่นใดที่เกี่ยวข้อง การลงทะเบียนใช้บริการ และ/หรือ เพื่อเข้าร่วมกิจกรรมของหน่วยงาน
3. การส่งมอบบริการต่าง ๆ ตามสัญญาที่ท่านได้ทำไว้กับหน่วยงาน เช่น การดำเนินการใด ๆ ที่เกี่ยวข้องกับ  
   การให้ใช้บริการ การตรวจสอบ ยืนยัน และปรับปรุงรายการธุรกรรม การให้คำปรึกษา การจัดการข้อร้องเรียน แก้ไขปัญหา การดำเนินการตามคำขอผู้ใช้บริการ การรับชำระเงินหรือทรัพย์สินใด ๆ การติดตามการปฏิบัติตามเงื่อนไขการใช้บริการ การยกเลิกการบริการ
4. การดำเนินการทางการตลาดที่ไม่ต้องอาศัยความยินยอมจากท่านตามกฎหมาย เช่น การพิจารณากลุ่มผู้ใช้บริการเพื่อการนำส่งคำเชิญเข้าร่วมกิจกรรมตามความเหมาะสม การนำส่งข้อเสนอบริการ งานอีเว้นท์ หรือการประชุมที่หน่วยงานจัดขึ้น รวมถึงการอำนวยความสะดวกในการเข้าร่วมกิจกรรม (เช่น การลงทะเบียนเข้างาน) การนำเสนอบริการ และ/หรือ สิทธิพิเศษที่ท่านร้องขอ หรือการแจ้งสิทธิประโยชน์ของท่าน
5. การวิเคราะห์ วิจัย และ/หรือ จัดทำข้อมูลทางสถิติที่ไม่ต้องอาศัยความยินยอมจากท่านตามกฎหมาย เพื่อใช้  
   ในการพัฒนา และ/หรือ ปรับปรุงบริการภายในหน่วยงานเอง เช่น การวิเคราะห์ วิจัย วิจัยการตลาด จัดทำข้อมูลทางสถิติ การวิเคราะห์ข้อมูลทางการเงินของท่าน และ/หรือ การจัดทำรายงานสำหรับการใช้ภายในหน่วยงาน
6. การดำเนินงานอื่น ๆ ของหน่วยงาน เช่น การบริหารจัดการ การบริหารความเสี่ยง การกำกับตรวจสอบภายในหน่วยงาน การรักษาประโยชน์อันชอบด้วยกฎหมาย การจัดทำฐานข้อมูลผู้ใช้บริการ หรือ การเก็บบันทึกข้อมูลลงระบบหรือฐานข้อมูล การสำรวจและประเมินความพึงพอใจภายหลังใช้บริการ การดำเนินคดีหรือกระบวนการ  
   ทางกฎหมายที่เกี่ยวข้อง การจัดการเรื่องร้องเรียน หรือการจัดการเหตุการณ์กระทำผิดต่อกฎหมาย หรือเหตุการณ์ต้องสงสัย การดำเนินการด้านเทคโนโลยีสารสนเทศ การจัดการระบบสื่อสาร และการป้องกัน รับมือ ลดความเสี่ยงด้านเทคโนโลยีสารสนเทศและภัยคุกคามทางไซเบอร์
7. การปฏิบัติตามคำสั่งของผู้มีอำนาจตามกฎหมาย และ/หรือ การปฏิบัติตามกฎหมาย เช่น การปฏิบัติตามคำสั่งศาล คำสั่งของหน่วยงานรัฐ หน่วยงานที่มีอำนาจกำกับดูแลหน่วยงาน เจ้าพนักงานของรัฐที่มีอำนาจตามกฎหมายคุ้มครองข้อมูลส่วนบุคคล กฎหมายว่าด้วยการกระทำความผิดเกี่ยวกับคอมพิวเตอร์ และกฎหมายอื่น ๆ   
   ที่หน่วยงานจำเป็นต้องปฏิบัติตามทั้งในประเทศไทยและต่างประเทศ รวมถึงประกาศและระเบียบที่ออกตามกฎหมายดังกล่าว ทั้งที่ใช้บังคับอยู่แล้วในขณะนี้ ที่จะแก้ไขเพิ่มเติมหรือที่จะมีขึ้นต่อไปในอนาคต
8. การป้องกันหรือระงับอันตรายต่อชีวิต ร่างกาย หรือสุขภาพของบุคคล
9. การจัดทำเอกสารประวัติศาสตร์หรือจดหมายเหตุเพื่อประโยชน์สาธารณะ หรือที่เกี่ยวกับการศึกษาวิจัยหรือสถิติ  
   ที่ไม่ต้องอาศัยความยินยอมจากท่านตามกฎหมาย
10. การดำเนินภารกิจเพื่อประโยชน์สาธารณะของหน่วยงาน หรือการปฏิบัติหน้าที่ในการใช้อำนาจรัฐที่ได้มอบให้แก่หน่วยงาน

ทั้งนี้ หากหน่วยงานจำเป็นต้องประมวลผลข้อมูลส่วนบุคคลจากท่านสำหรับการเข้าทำหรือการปฏิบัติตามสัญญา  
ที่ท่านได้ทำไว้กับหน่วยงาน และ/หรือ การปฏิบัติหน้าที่ตามกฎหมายของหน่วยงาน และท่านไม่ให้ข้อมูลส่วนบุคคลที่จำเป็นเหล่านั้นแก่หน่วยงานเมื่อมีการร้องขอ หรือกรณีที่ท่านเลือกที่จะลบบัญชีผู้ใช้งานของท่านออกจากบริการของหน่วยงาน หน่วยงานอาจจะไม่สามารถพิจารณาอนุมัติหรือส่งมอบบริการบางส่วนหรือทั้งหมดให้แก่ท่านได้ ตลอดจนอาจส่งผลกระทบต่อการปฏิบัติหน้าที่ตามกฎหมายของหน่วยงาน

## **หน่วยงานอาจเปิดเผยข้อมูลส่วนบุคคลของท่านให้ใครบ้าง**

หน่วยงานอาจเปิดเผยข้อมูลส่วนบุคคลของท่านให้แก่ผู้อื่นภายใต้ความยินยอมของท่านหรือภายใต้หลักเกณฑ์  
ที่กฎหมายอนุญาตให้เปิดเผยได้ โดยบุคคลหรือหน่วยงานที่เป็นผู้รับข้อมูลส่วนบุคคลดังกล่าวจะเก็บรวบรวม ใช้ และ/หรือ เปิดเผยข้อมูลส่วนบุคคลของท่านตามขอบเขตที่ท่านได้ให้ความยินยอมหรือขอบเขตที่เกี่ยวข้องในคำประกาศฉบับนี้ หรือในบางกรณี ท่านอาจอยู่ภายใต้นโยบายการคุ้มครองข้อมูลส่วนบุคคลของผู้รับข้อมูลส่วนบุคคลของท่านเหล่านั้นอีกด้วย   
โดยหน่วยงานอาจเปิดเผยข้อมูลส่วนบุคคลของท่านให้แก่บุคคลหรือหน่วยงานต่าง ๆ ตามแต่ความสัมพันธ์และการทำธุรกรรมของท่าน ดังต่อไปนี้

| **ประเภทผู้รับข้อมูลส่วนบุคคล** | **รายละเอียด** |
| --- | --- |
| บุคคลตามที่กฎหมายกำหนด | ในบางกรณี หน่วยงานมีความจำเป็นในการเปิดเผยข้อมูลส่วนบุคคลของท่านเพื่อการปฏิบัติตามคำสั่งของผู้มีอำนาจหรือมีสิทธิตามกฎหมาย และ/หรือ การปฏิบัติตามกฎหมาย ซึ่งผู้รับข้อมูลส่วนบุคคลของท่านรวมถึง   * หน่วยงานที่มีอำนาจหน้าที่ตามกฎหมาย หรือหน่วยงานที่มีหน้าที่บังคับใช้กฎหมาย * หน่วยงานที่มีอำนาจกำกับดูแลหน่วยงาน เช่น กรมสรรพากร กรมการปกครอง ศาล เป็นต้น * หน่วยงานราชการ * สมาคม หน่วยงาน หรือบุคคลอื่นใดตามความจำเป็นในการปฏิบัติตามภาระหน้าที่ตามกฎหมาย หรือภาระหน้าที่ตามข้อบังคับ |
| ผู้เชี่ยวชาญ / คณะกรรมการ | เพื่อดำเนินงานตามขั้นตอนของการให้บริการที่หน่วยงานกำหนด หน่วยงานอาจเปิดเผยข้อมูลส่วนบุคคลของท่านไปยัง   * ผู้เชี่ยวชาญทางด้านเทคโนโลยีที่เกี่ยวข้องกับการดำเนินบริการ * คณะกรรมการพิจารณา ซึ่งมาจากคำสั่งของสำนักงาน * ผู้เชี่ยวชาญหรือคณะกรรมการอื่น ๆ ตามแต่กรณี |
| บุคคลที่สามอื่นใด | หน่วยงานอาจเปิดเผยข้อมูลส่วนบุคคลของท่านไปยังบุคคลที่สามอื่นใด เพื่อให้เป็นไปตามวัตถุประสงค์ที่ระบุในคำประกาศฉบับนี้ บุคคลที่สามอื่นใดที่รับข้อมูลส่วนบุคคลของท่าน อาจรวมถึงแต่ไม่จำกัดเพียง   * บุคคลที่ท่านมีสัญญาหรือความสัมพันธ์ทางธุรกรรมร่วม (เช่น บุคคลอ้างอิง เพื่อการรับรองเอกสาร) * หน่วยงานอื่น ๆ ที่ท่านมีธุรกรรมร่วม |

## **การใช้งานคุกกี้ และ/หรือ เทคโนโลยีที่มีลักษณะใกล้เคียงกัน**

หน่วยงานอาจเก็บรวบรวมและใช้งานคุกกี้ และ/หรือ เทคโนโลยีอื่นใดที่มีลักษณะใกล้เคียงกัน เมื่อท่านมีการใช้งานเว็บไซต์ และ/หรือ แอปพลิเคชันของหน่วยงาน การทำธุรกรรม การใช้บริการของหน่วยงานผ่านช่องทางดิจิทัลและเครือข่ายอินเทอร์เน็ต การเก็บรวบรวมคุกกี้ และ/หรือ การใช้งานเทคโนโลยีอื่นใดที่มีลักษณะใกล้เคียงกัน จะช่วยให้หน่วยงานสามารถจดจำการใช้งานและความชื่นชอบของท่าน รวมถึงการวิเคราะห์ความสนใจของท่านเพื่อปรับปรุงและพัฒนาประสิทธิภาพ  
การทำงานของเว็บไซต์ และ/หรือ แอปพลิเคชันของหน่วยงาน ให้ตอบสนองต่อความต้องการและการใช้งานของท่าน เพื่อให้ท่านได้รับได้รับประสบการณ์ที่ดีจากการใช้งานเว็บไซต์ และ/หรือ แอปพลิเคชันของหน่วยงาน

## **หน่วยงานจัดเก็บข้อมูลส่วนบุคคลของท่านไว้นานเท่าใด**

หน่วยงานจะเก็บรักษาข้อมูลส่วนบุคคลของท่านในระหว่างที่ท่านเป็นผู้ใช้บริการ หรือมีความสัมพันธ์อยู่กับหน่วยงาน หรือตามระยะเวลาที่จำเป็นเพื่อให้บรรลุวัตถุประสงค์ที่เกี่ยวข้องในคำประกาศฉบับนี้ และเมื่อท่านสิ้นสุดความสัมพันธ์กับหน่วยงาน หน่วยงานจะเก็บรักษาข้อมูลส่วนบุคคลของท่านไว้ต่อไปภายหลังจากนั้นตามระยะเวลาที่จำเป็นตามอายุความ หรือระยะเวลาที่กฎหมายกำหนดหรืออนุญาตไว้ เช่น ๑๐ ปี นับตั้งแต่วันที่เข้ารับบริการ เป็นต้น

ทั้งนี้ หน่วยงานจะมีการดำเนินการในขั้นตอนที่เหมาะสม เพื่อทำการลบหรือทำลายข้อมูลส่วนบุคคล หรือทำให้เป็นข้อมูลที่ไม่สามารถระบุถึงตัวตนของท่านได้เมื่อหมดความจำเป็นหรือสิ้นสุดระยะเวลาดังกล่าว

## **หน่วยงานคุ้มครองข้อมูลส่วนบุคคลของท่านอย่างไร**

สำนักงานจัดให้มีมาตรการการรักษาความมั่นคงปลอดภัยที่เหมาะสม เพื่อป้องกัน การเข้าถึง การใช้   
การเปลี่ยนแปลง การแก้ไข หรือการเปิดเผยข้อมูลส่วนบุคคลโดยปราศจากอำนาจหรือโดยมิชอบ นอกจากนี้ สำนักงานได้กำหนดแนวปฏิบัติภายในสำนักงานเพื่อกำหนดสิทธิในการเข้าถึงหรือการใช้ข้อมูลส่วนบุคคลของเจ้าของข้อมูลส่วนบุคคล เพื่อรักษาความลับและความปลอดภัยของข้อมูล และสำนักงานจะจัดให้มีการทบทวนมาตรการดังกล่าวเป็นระยะเพื่อความเหมาะสม

## **สิทธิของท่านเกี่ยวกับข้อมูลส่วนบุคคลมีอะไรบ้าง**

สิทธิของท่านในข้อนี้เป็นสิทธิตามกฎหมายที่ท่านควรทราบ ท่านสามารถขอใช้สิทธิต่าง ๆ ได้ภายใต้ข้อกำหนดของกฎหมาย

1. สิทธิขอถอนความยินยอม : หากท่านได้ให้ความยินยอมให้หน่วยงานประมวลผลข้อมูลส่วนบุคคลของท่าน (ไม่ว่าจะเป็นความยินยอมที่ท่านให้ไว้ก่อนวันที่กฎหมายคุ้มครองข้อมูลส่วนบุคคลใช้บังคับหรือหลังจากนั้น) ท่านมีสิทธิที่จะถอนความยินยอมเมื่อใดก็ได้ตลอดระยะเวลาที่ข้อมูลส่วนบุคคลของท่านอยู่กับหน่วยงาน เว้นแต่มีข้อจำกัดสิทธินั้นโดยกฎหมายหรือมีสัญญาที่ให้ประโยชน์แก่ท่านอยู่ โดยการถอนความยินยอมของท่านจะไม่ส่งผลกระทบต่อการเก็บรวบรวม ใช้ และ/หรือ เปิดเผยข้อมูลส่วนบุคคลของท่านที่ได้กระทำขึ้นก่อนการถอนความยินยอม ทั้งนี้ การถอนความยินยอมของท่านในส่วนที่เกี่ยวข้องและจำเป็นกับการขอรับบริการ อาจส่งผลให้หน่วยงานไม่สามารถปฏิบัติตามสัญญาหรือให้บริการกับท่านได้ หรืออาจส่งผลให้ธุรกรรมหรือกิจกรรมอื่นใดที่เกี่ยวข้องถูกระงับ หรือหยุดลงชั่วคราว หรืออาจส่งผลกระทบต่อท่านในการรับทราบเกี่ยวกับบริการต่าง ๆ หรือไม่ได้รับข้อมูลข่าวสาร คำแนะนำอันเป็นประโยชน์แก่ท่าน เป็นต้น เพื่อประโยชน์ของท่าน จึงควรศึกษาและสอบถามถึงผลกระทบก่อนถอนความยินยอม
2. สิทธิขอเข้าถึงข้อมูล : ท่านมีสิทธิขอเข้าถึงข้อมูลส่วนบุคคลของท่านที่อยู่ในความรับผิดชอบของหน่วยงาน และขอให้หน่วยงานทำสำเนาข้อมูลส่วนบุคคลดังกล่าวให้แก่ท่าน รวมถึงขอให้หน่วยงานเปิดเผยว่าหน่วยงานได้ข้อมูลส่วนบุคคลของท่านมาได้อย่างไร
3. สิทธิขอถ่ายโอนข้อมูล : ท่านมีสิทธิขอรับข้อมูลส่วนบุคคลของท่านในกรณีที่หน่วยงานได้จัดทำข้อมูลส่วนบุคคลนั้นอยู่ในรูปแบบให้สามารถอ่านหรือใช้งานได้ด้วยเครื่องมือหรืออุปกรณ์ที่ทำงานได้โดยอัตโนมัติ และสามารถใช้หรือเปิดเผยข้อมูลส่วนบุคคลได้ด้วยวิธีการอัตโนมัติ รวมทั้งมีสิทธิขอให้หน่วยงานส่งหรือโอนข้อมูลส่วนบุคคลของท่านในรูปแบบดังกล่าวไปยังผู้ควบคุมข้อมูลส่วนบุคคลอื่นเมื่อสามารถทำได้ด้วยวิธีการอัตโนมัติ และมีสิทธิขอรับข้อมูลส่วนบุคคลที่หน่วยงานส่งหรือโอนข้อมูลส่วนบุคคลในรูปแบบดังกล่าวไปยังผู้ควบคุมข้อมูลส่วนบุคคลอื่นโดยตรง เว้นแต่ไม่สามารถดำเนินการได้เพราะเหตุทางเทคนิค ทั้งนี้ ข้อมูลส่วนบุคคลของท่านข้างต้นต้องเป็นข้อมูลส่วนบุคคลที่ท่านได้ให้ความยินยอมแก่หน่วยงานในการประมวลผลข้อมูลส่วนบุคคล หรือเป็นข้อมูลส่วนบุคคลที่หน่วยงานจำเป็นต้องประมวลผลข้อมูลส่วนบุคคลเพื่อให้ท่านสามารถใช้บริการของหน่วยงานได้ตามความประสงค์ซึ่งท่านเป็นคู่สัญญาอยู่กับหน่วยงาน หรือเพื่อใช้ในการดำเนินการตามคำขอของท่านก่อนใช้บริการของหน่วยงาน หรือเป็นข้อมูลส่วนบุคคลอื่นตามที่ผู้มีอำนาจตามกฎหมายกำหนด
4. สิทธิขอคัดค้าน : ท่านมีสิทธิขอคัดค้านการประมวลผลข้อมูลส่วนบุคคลของท่านในเวลาใดก็ได้ หากการประมวลผลข้อมูลส่วนบุคคลของท่านที่ทำขึ้นเพื่อการดำเนินงานที่จำเป็นภายใต้ประโยชน์โดยชอบด้วยกฎหมายของหน่วยงาน หรือของบุคคลหรือนิติบุคคลอื่น หรือเพื่อดำเนินการตามภารกิจเพื่อสาธารณประโยชน์ หากท่านยื่นคัดค้าน หน่วยงานจะยังคงดำเนินการประมวลผลข้อมูลส่วนบุคคลของท่านต่อไปเฉพาะที่หน่วยงานสามารถแสดงเหตุผล  
   ตามกฎหมายได้ว่ามีความสำคัญยิ่งกว่า หรือเป็นไปเพื่อการก่อตั้งสิทธิเรียกร้องตามกฎหมาย การปฏิบัติตามหรือ  
   การใช้สิทธิเรียกร้องกฎหมาย หรือการยกขึ้นต่อสู้สิทธิเรียกร้องตามกฎหมาย ตามแต่ละกรณี นอกจากนี้ ท่านยังมีสิทธิขอคัดค้านการประมวลผลข้อมูลส่วนบุคคลของท่านที่ทำขึ้นเพื่อวัตถุประสงค์เกี่ยวกับการตลาดแบบตรง หรือเพื่อวัตถุประสงค์เกี่ยวกับการศึกษาวิจัยทางวิทยาศาสตร์ ประวัติศาสตร์ หรือสถิติได้อีกด้วย
5. สิทธิขอให้ลบหรือทำลายข้อมูล : ท่านมีสิทธิขอลบหรือทำลายข้อมูลส่วนบุคคลของท่าน หรือทำให้ข้อมูลส่วนบุคคลเป็นข้อมูลที่ไม่สามารถระบุตัวท่านได้ หากท่านเชื่อว่าข้อมูลส่วนบุคคลของท่านถูกประมวลผลข้อมูลส่วนบุคคล  
   โดยไม่ชอบด้วยกฎหมายที่เกี่ยวข้อง หรือเห็นว่าหน่วยงานหมดความจำเป็นในการเก็บรักษาไว้ตามวัตถุประสงค์  
   ที่เกี่ยวข้องในคำประกาศฉบับนี้ หรือเมื่อท่านได้ใช้สิทธิขอถอนความยินยอมหรือใช้สิทธิขอคัดค้านตามที่แจ้งไว้ข้างต้นแล้ว
6. สิทธิขอให้ระงับการใช้ข้อมูล : ท่านมีสิทธิขอให้ระงับการใช้ข้อมูลส่วนบุคคลชั่วคราว ในกรณีที่หน่วยงานอยู่ระหว่างตรวจสอบตามคำร้องขอใช้สิทธิขอแก้ไขข้อมูลส่วนบุคคลหรือขอใช้สิทธิคัดค้านของท่าน หรือกรณีอื่นใดที่หน่วยงานหมดความจำเป็นและต้องลบหรือทำลายข้อมูลส่วนบุคคลของท่านตามกฎหมายที่เกี่ยวข้อง แต่ท่านขอให้หน่วยงานระงับการใช้แทน
7. สิทธิขอให้แก้ไขข้อมูล : ท่านมีสิทธิขอแก้ไขข้อมูลส่วนบุคคลของท่านให้ถูกต้อง เป็นปัจจุบัน สมบูรณ์ และ  
   ไม่ก่อให้เกิดความเข้าใจผิด
8. สิทธิร้องเรียน : ท่านมีสิทธิร้องเรียนต่อผู้มีอำนาจตามกฎหมายที่เกี่ยวข้อง หากท่านเชื่อว่าการประมวลผลข้อมูลส่วนบุคคลของท่านเป็นการกระทำในลักษณะที่ฝ่าฝืนหรือไม่ปฏิบัติตามกฎหมายที่เกี่ยวข้อง

## **หน่วยงานจะแก้ไขเพิ่มเติมหรือปรับปรุงคำประกาศหรือไม่**

หน่วยงานอาจพิจารณาทบทวนเพื่อแก้ไขเพิ่มเติม ปรับปรุง หรือเปลี่ยนแปลงคำประกาศฉบับนี้เป็นครั้งคราวตามความเหมาะสมและเท่าที่กฎหมายอนุญาต ทั้งนี้ ในกรณีที่มีการแก้ไขเพิ่มเติม ปรับปรุง หรือเปลี่ยนแปลงคำประกาศฉบับนี้ หน่วยงานจะดำเนินการประกาศคำประกาศฉบับปัจจุบันให้ท่านทราบบนเว็บไซต์ของหน่วยงานตามลิงค์ URL <https://www.nstda.or.th/tei/privacy-notice>

ทั้งนี้ คำประกาศความเป็นส่วนตัวฉบับนี้ออกตามแนวทางการบริหารจัดการข้อมูลส่วนบุคคลตามประกาศสำนักงานพัฒนาวิทยาศาสตร์และเทคโนโลยีแห่งชาติ เรื่อง นโยบายการคุ้มครองข้อมูลส่วนบุคคลของสำนักงานพัฒนาวิทยาศาสตร์และเทคโนโลยีแห่งชาติ ขอให้ท่านศึกษารายละเอียดตามลิงค์ URL <https://www.nstda.or.th/home/nstda-privacy-policy>

## **ท่านจะติดต่อหน่วยงานได้อย่างไร**

หากท่านมีข้อเสนอแนะ หรือต้องการสอบถามข้อมูลเกี่ยวกับรายละเอียดการประมวลผลข้อมูลส่วนบุคคลของท่าน รวมถึงการขอใช้สิทธิตามคำประกาศฉบับนี้ ท่านสามารถติดต่อหน่วยงาน ตามที่อยู่อีเมล ifs-tei@nstda.or.th หรือตามที่อยู่ด้านล่างนี้

งานสนับสนุนการวิจัย พัฒนาและวิศวกรรมภาคเอกชน (TEI)

สำนักงานพัฒนาวิทยาศาสตร์และเทคโนโลยีแห่งชาติ

111 อุทยานวิทยาศาสตร์ประเทศไทย ถนนพหลโยธิน

ตำบลคลองหนึ่ง อำเภอคลองหลวง จังหวัดปทุมธานี 12120

**แก้ไขครั้งล่าสุด 12 กันยายน 2565**

ข้าพเจ้าขอยืนยันว่าได้รับทราบและเข้าใจแนวทางการบริหารจัดการข้อมูลส่วนบุคคลของสำนักงานพัฒนาวิทยาศาสตร์และเทคโนโลยีแห่งชาติตามประกาศสำนักงานพัฒนาวิทยาศาสตร์และเทคโนโลยีแห่งชาติ เรื่อง นโยบายการคุ้มครองข้อมูลส่วนบุคคลของสำนักงานพัฒนาวิทยาศาสตร์และเทคโนโลยีแห่งชาติ และคำประกาศความเป็นส่วนตัว (Privacy Notice) ข้างต้นแล้ว

ลงชื่อ .....................................................

(......................................................)

วันที่ ..................................